ຝ່າຍແນວໂຮມ ສືບຕໍ່ໂຈມຕີ ເປົ້າໝາຍຕ່າງໆ ຂອງພວກລັດອິສລາມ 
ກອງກຳລັງທີ່ນຳພາ ໂດຍສະຫະລັດ ເປີດສາກໂຈມຕີ ທາງອາກາດ ຢ່າງບໍ່ຢຸດຢັ້ງ ແລະ ຈໍແດນ ສືບຕໍ່ໂຕ້ຕອບຄືນ ຕໍ່ການເຜົາໂຕ ນັກບິນຈໍແດນ ທັງເປັນ.
ເຮືອບິນລົບຂອງຈໍແດນຫຼາຍລຳ ໄດ້ທຳການໂຈມຕີເປົ້າໝາຍ ຕ່າງໆຂອງກຸ່ມລັດອິສລາມ ໃນວັນເສົາວານນີ້ ເປັນມື້ທີ 3 ລຽນຕິດ ຂະນະທີ່ ການກ່າວອ້າງຂອງພວກຫົວຮຸນແຮງ ທີ່ວ່າ ການໂຈມຕີ ທາງອາກາດຂອງຈໍແດນ ໄດ້ສັງຫານ ໂຕປະກັນຄົນອາເມຣິກັນນັ້ນ ຍັງບໍ່ສາມາດຢັ້ງຢືນໄດ້ເທື່ອ ຈໍແດັນໄດ້ເປີດສາກ ທຳການໂຈມຕີດັ່ງກ່າວ ເພື່ອແກ້ແຄ້ນຕໍ່ການ ສັງຫານນັກບິນຈໍແດນ ຜູ້ທີ່ກຸ່ມຫົວຮຸນແຮງລັດອິສລາມ ຈັບໂຕໄວ້ ໄດ້ໃນຊີເຣຍ ເມື່ອເດືອນທັນວາປີກາຍນີ້ ສະຫະລັດອາຣັບເອມີເຣສ ກ່າວໃນວັນເສົາວານນີ້ ວ່າ ຕົນໄດ້ສົ່ງເຮືອບິນລົບ F-16 ຝຸງໜຶ່ງ ໄປຍັງຈໍແດັນ ເພື່ອຊ່ອຍໃນການໂຈມຕີທາງອາກາດ ອົງການ ຂ່າວ WAM ຂອງທາງການ ໄດ້ຖ່າຍທອດຄຳປະກາດດັ່ງກ່າວ ທັງ ຈໍແດນ ແລະ ສະຫະລັດອາຣັບເອມີເຣສ ແມ່ນເປັນສະມາຊິກ ຂອງແນວໂຮມ ທີ່ ນຳພາໂດຍສະຫະລັດ ທີ່ທຳການໂຈມຕີພວກຫົວຮຸນແຮງ ຢູ່ດິນແດນທີ່ພວກເຂົາໄດ້ ເຂົ້າຢຶດເອົາ ໃນອີຣັກ ແລະຊີເຣຍ ກຸ່ມແນວໂຮມ ຍັງສືບຕໍ່ໂຈມຕີທາງອາກາດຫຼາຍບັ້ນ ໃນວັນເສົາວານນີ້ ຂະນະທີ່ ຊະຕາກຳຂອງພະນັກງານຊ່ອຍເຫຼືອຄົນອາເມຣິກັນ ທີ່ຖືກ ພວກລັດອິສລາມກັກໂຕໄວ້ນັ້ນ ຍັງຄົງບໍ່ຮູ້ຈັກວ່າເປັນແນວໃດ ຄອບຄົວຂອງນາງ Kayla Mueller ໄດ້ເຜີຍແຜ່ ຄຳຖະແຫລງສະບັບໜຶ່ງ ໃນວັນສຸກ ວານນີ້ວ່າ ພວກເຂົາເຈົ້າ ຍັງມີຄວາມຫວັງວ່າ ນາງ ຍັງຄົງມີຊີວິດຢູ່ ຄຳຖະແຫລງດັ່ງກ່າວ ມີຂຶ້ນຫຼັງຈາກທີ່ທຳນຽບຂາວ ກ່າວວ່າ ຕົນບໍ່ພົບເຫັນຫລັກຖານ ທີ່ຢືນຢັນຕໍ່ຄຳກ່າວອ້າງເຖິງ ການເສຍຊີວິດຂອງນາງ Mueller ໂດຍພວກຫົວຮຸນແຮງ ລັດອິສລາມນັ້ນ